ЗВЫЧАЙНА напярэдадні Купалля ракаўскія каталіцкія вернікі адпраўляюцца ў пілігрымку. Пяць дзён крочаць да Будслава. Па шляху да святыні спыняюцца на адпачынак і начуюць у прыдарожных вёсках. Дзве аўтамашыны суправаджаюць паломнікаў. На адной вязуць святочнае адзенне, у якое парафіняне апранаюцца на святочнае набажэнства. Другая выконвае ролю палявой кухні. Неаднойчы кухарыла ў вандроўцы кіраўнік спраў Ракаўскага сельсавета Марыя Калбянкова. Больш за сорак гадоў працуе яна тут. Дасканала ведае радавод кожнага жыхара. З сустрэчы з Марыяй Вікенцьеўнай у яе невялічкім кабінеце і пачалася вандроўка ў самабытны Ракаў. Пярэсты букет касачоў красаваўся на рабочым стале. Нібыта спецыяльна падабраныя пад колер кветак, гаспадыню кабінета ўпрыгожвалі каралі. Раз-пораз адчыняліся дзверы, Марыя Вікенцьеўна спыняла гаворку і хуценька падпісвала неадкладныя дакументы і зноў працягвала расповед.